Beurtkrag Woensdagaand toegepasArgieffoto Volgens Eskom is beurtkrag ingestel weens ŉ verlies aan bykomende opwekkingskapasiteit. Beurtkrag sal tot 22:00 Woensdagaand toegepas word. “Ons vra om verskoning vir die ongerief,” het die kragverskaffer gesê. Eskom het die afgelope ruk sogenaamde “instandhoudingsfeeste” gehou waartydens ingenieurs grootskaalse instandhouding gedoen het om gereed te maak vir die winter. Brian Molefe, Eskom se waarnemende uitvoerende hoof, het vroeër die week aan parlementslede gesê Eskom sal teen die einde van vanjaar ŉ bykomende 3 000MW moet kry. Eskom spook om die ligte aan te hou weens een van sy steenkoolbergingsilo’s wat ineengestort het, dieseltekorte en instandhoudingsprobleme.